## Pravilnik o izmjenama Pravilnika o načinu izračuna granica solventnosti (adekvatnosti kapitala) društava za osiguranje i društava za reosiguranje

### NN 73/2013 (18.6.2013.), Pravilnik o izmjenama Pravilnika o načinu izračuna granica solventnosti (adekvatnosti kapitala) društava za osiguranje i društava za reosiguranje

73 18.06.2013 Pravilnik o izmjenama Pravilnika o načinu izračuna granica solventnosti (adekvatnosti kapitala) društava za osiguranje i društava za reosiguranje

HRVATSKA AGENCIJA ZA NADZOR FINANCIJSKIH USLUGA

1467

Na temelju članka 101. točaka 1., 4. i 9. te članka 103. stavka 1. točke 3. i stavka 2. Zakona o osiguranju (»Narodne novine« broj 151/05, 87/08, 82/09 i 54/13), Hrvatska agencija za nadzor financijskih usluga na sjednici Upravnog vijeća održanoj 29. svibnja 2013. godine donosi

PRAVILNIK

O IZMJENAMA PRAVILNIKA O NAČINU IZRAČUNA GRANICA SOLVENTNOSTI (ADEKVATNOSTI KAPITALA) DRUŠTAVA ZA OSIGURANJE I DRUŠTAVA ZA REOSIGURANJE

Članak 1.

U Pravilniku o načinu izračuna granica solventnosti (adekvatnosti kapitala) društava za osiguranje i društava za reosiguranje (»Narodne novine« broj 92/09 i 39/12) u članku 1. alineji 1. riječi: »Zakon – Zakon o osiguranju (»Narodne novine« br. 151/05, 87/08, 82/09)« zamjenjuju se riječima: »Zakon – Zakon o osiguranju (»Narodne novine« br. 151/05, 87/08, 82/09 i 54/13)«.

Članak 2.

U članku 2. stavku 3. iza riječi: »osnovi« riječ: »odnosa« briše se.

Članak 3.

U članku 4. stavak 3. briše se, a stavci 4., 5., 6., 7. i 8. postaju stavci 3., 4., 5., 6. i 7.

Članak 4.

U članku 8. stavku 2. točki 1. iznos 375.000.000,00 zamjenjuje se iznosom 459.750.000,00 na oba mjesta.

U članku 8. stavku 2. točki 2. alineji 2. iza rečenice »Zaračunate bruto premije neživotnih osiguranja uključuju sve iznose premija koje su ugovorene (policirane) u tekućem obračunskom razdoblju na period najduže do godinu dana, bez obzira da li se ti iznosi u cijelosti ili djelomično odnose na kasnije obračunsko razdoblje.« dodaje se rečenica koja glasi: »Ograničenje perioda na godinu dana ne odnosi se na osiguranja koja su zbog same karakteristike rizika ugovorena na period dulji od godinu dana primjerice osiguranja građevinskih objekata u izgradnji, osiguranja objekata u montaži, osiguranje kredita i sl. neovisno da li je premija u cijelosti naplaćena, kao niti na osiguranja koja su ugovorena na period dulji od godinu dana, a kod kojih je premija u cijelosti naplaćena odjednom na početku osiguranja.«

U članku 8. iza stavka 8. dodaje se stavak 9. koji glasi:

»(9) Iznosi iz stavka 2. ovoga članka mijenjaju se sukladno članku 99. stavku 10. Zakona.«

Članak 5.

U članku 9. stavku 2. iznos 262.500.000,00 zamjenjuje se iznosom 321.750.000,00 na oba mjesta.

U članku 9. stavak 3. briše se, a stavci 4., 5., 6. i 7. postaju stavci 3., 4., 5. i 6.

Iza stavka 6. dodaje se stavak 7. koji glasi:

»(7) Iznosi iz stavka 2. ovoga članka mijenjaju se sukladno članku 99. stavku 10. Zakona.«

Članak 6.

U članku 12. stavku 1. iza riječi »ne smije biti manji od: »briše se cijeli tekst te se dodaje novi:

• »iznosa 18.750.000,00 kuna ako društvo obavlja poslove osiguranja samo iz pojedine vrste neživotnih osiguranja,

• iznosa 27.750.000,00 kuna ako društvo obavlja poslove osiguranja iz svih vrsta neživotnih osiguranja ili pojedine vrste osiguranja iz članka 3. stavka 2. točke 10. do 15. Zakona,

• iznosa 27.750.000,00 kuna ako društvo obavlja poslove životnih osiguranja.«

U članku 12. stavku 2. iznos 22.500.000 zamjenjuje se iznosom 25.500.000,00.

U članku 12. stavak 3. mijenja se i glasi:

»Iznosi iz stavaka 1. i 2. ovoga članka mijenjaju se sukladno članku 100. stavcima 5. i 6. Zakona.«

U članku 12. stavak 4. briše se.

Članak 7.

Članak 19. briše se.

Članak 8.

Članak 20. postaje članak 19.

Članak 9.

Ovaj Pravilnik stupa na snagu 1. srpnja 2013. godine.

Klasa: 011-02/09-04/51
Urbroj: 326-660-13-3
Zagreb: 29. svibnja 2013.

Predsjednik Upravnog vijeća
Petar-Pierre Matek, v. r.

Pravilnik, NN 73/2013-1467